Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2011/015 SE/AstraZeneca από τη Σουηδία) /* COM/2012/0396 final - 2012/ () */





ΑΙΤΙΟΛΟΓΙΚΗ ΕΚΘΕΣΗ Βάσει του σημείου 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της επιτροπής για δημοσιονομική πειθαρχία και χρηστή δημοσιονομική διαχείριση[1] προβλέπεται η κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω ενός μηχανισμού ευελιξίας, στο πλαίσιο του μέγιστου ετήσιου ποσού των 500 εκατομμυρίων ευρώ πέραν των σχετικών κονδυλίων του δημοσιονομικού πλαισίου. Οι κανόνες που εφαρμόζονται στις συνεισφορές του ΕΤΠ καθορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2]. Στις 23 Δεκεμβρίου 2011, η Σουηδία υπέβαλε την αίτηση ΕΤΠ/2011/015 SE/AstraZeneca για χρηματοδοτική συνεισφορά από το ΕΤΠ, έπειτα από απολύσεις στην AstraZeneca στη Σουηδία. Έπειτα από ενδελεχή εξέταση της αίτησης αυτής, η Επιτροπή συμπέρανε, σύμφωνα με το άρθρο 10 του κανονισμού (ΕΚ) αριθ. 1927/2006, ότι πληρούνται οι όροι χρηματοδοτικής συνεισφοράς στο πλαίσιο του εν λόγω κανονισμού. ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ Βασικά στοιχεία: || Αριθ. αναφοράς ΕΤΠ || EGF/2011/015 Κράτος μέλος || Σουηδία Άρθρο 2 || α) Κύρια επιχείρηση || AstraZeneca Προμηθευτές και κατάντη παραγωγοί || Δεν υφίστανται Περίοδος αναφοράς || 15.06.2011 – 15.10.2011 Ημερομηνία έναρξης των εξατομικευμένων υπηρεσιών || 26.10.2010 Ημερομηνία υποβολής της αίτησης || 23.12.2011 Απολύσεις κατά τη διάρκεια της περιόδου αναφοράς || 543 Απολύσεις πριν και μετά την περίοδο αναφοράς || 444 Σύνολο επιλέξιμων απολυμένων εργαζομένων || 987 Απολυμένοι εργαζόμενοι που αναμένεται να συμμετάσχουν στα μέτρα || 700 Δαπάνες για τις εξατομικευμένες υπηρεσίες (σε ευρώ) || 6 396 600 Δαπάνες για τη χρήση του ΕΤΠ[3] (σε ευρώ) || 258 560 Δαπάνες για τη χρήση του ΕΤΠ (%) || 3,9 Συνολικός προϋπολογισμός (σε ευρώ) || 6 655 160 Συνεισφορά του ΕΤΠ (65 %) (σε ευρώ) || 4 325 854 1. Η αίτηση υποβλήθηκε στην Επιτροπή στις 23 Δεκεμβρίου 2011 και συμπληρώθηκε με επιπρόσθετα στοιχεία έως τις 16 Απριλίου 2012. 2. Η αίτηση πληροί τους όρους για παρέμβαση του ΕΤΠ, που αναφέρονται στο άρθρο 2 στοιχείο α) του κανονισμού (ΕΚ) αριθ. 1927/2006, και υποβλήθηκε εντός της προθεσμίας των 10 εβδομάδων η οποία προβλέπεται στο άρθρο 5 του εν λόγω κανονισμού. Σύνδεση των απολύσεων με τις μεγάλες διαρθρωτικές αλλαγές που επήλθαν στο παγκόσμιο εμπόριο λόγω της παγκοσμιοποίησης ή της παγκόσμιας χρηματοπιστωτικής και οικονομικής κρίσης 3. Για να καθοριστεί η σχέση μεταξύ των απολύσεων και των μεγάλων διαρθρωτικών αλλαγών στις παγκόσμιες εμπορικές πρακτικές λόγω της παγκοσμιοποίησης, η Σουηδία προβάλλει το επιχείρημα ότι ο φαρμακευτικός τομέας επηρεάζεται συνεχώς περισσότερο από την παγκοσμιοποίηση. Η φαρμακευτική βιομηχανία υφίσταται σήμερα σημαντικές αλλαγές προκειμένου να διατηρήσει την ανταγωνιστικότητά της σε ένα δύσκολο περιβάλλον. Πολλές εταιρείες βρίσκονται σε μεταβατικό στάδιο· αναδιοργάνωση, εξυγίανση, συγχωνεύσεις και εξαγορές εξετάζονται για τη διατήρηση των κέντρων ανάπτυξης. Ο κλάδος παραγωγής επιδιώκει όλο και περισσότερο τις συνέργειες ώστε να συγκρατούν την αύξηση των δαπανών των δραστηριοτήτων έρευνας και ανάπτυξης (Ε&Α). 4. Οι παγκόσμιες επενδύσεις και η βιοτεχνολογική έρευνα αυξάνονται και υπάρχουν νέοι ανταγωνιστές στην Κίνα, τη Βραζιλία και την Ινδία. Οι προοπτικές χρηματοδότησης της Ε&Α διαφέρουν ανά περιφέρεια, με τις ΗΠΑ να αναμένουν ανάπτυξη, την Ευρώπη να συνιστά δημοσιονομική λιτότητα που μπορεί να περιορίσει τις επενδύσεις για πολλά χρόνια και τις περισσότερες ασιατικές χώρες να διατηρούν ισχυρές δεσμεύσεις χρηματοδότησης στην Ε&Α (ποσοστό συνολικής παγκόσμιας δαπάνης για την Ε&Α το 2009-2011: ΗΠΑ (34,71 %-34,0 %), Aσία (33,6 %-35,3 %), Eυρώπη (24,1 %-23,2 %)). Κατά τη διάρκεια της ύφεσης, οι ασιατικές κοινότητες του τομέα Ε&Α αύξησαν τις επενδύσεις τους στον τομέα της Ε&Α και το κύρος τους. Μεταξύ των παγκόσμιων ερευνητικών κοινοτήτων, η κατάσταση του τομέα Ε&Α στην ΕΕ δημιουργεί πολλές ανησυχίες. Προσπαθώντας να ανακάμψει από την ύφεση και αναγκασμένη να μειώσει τα ελλείμματα, μπορεί αντιστοίχως να επηρεάσει τις κρατικές ενισχύσεις για την Ε&Α[4]. Σύμφωνα με την έκθεση της εταιρείας συμβούλων επιχειρήσεων «Growth Consulting Company Frost & Sullivan» του 2010[5], περίπου 70 % των ερωτηθέντων φαρμακευτικών επιχειρήσεων πρόκειται να αναθέσουν εργολαβικά την παραγωγή στην Ασία. Οι αγορές αυτές απαιτούν επίσης τα φάρμακα να έχουν δοκιμαστεί στον τοπικό πληθυσμό, συνεπώς, αυξάνεται η παρουσία της Ε&Α στις αγορές της Ασίας. 5. Επιπλέον, η πρόκληση για τον φαρμακευτικό κλάδο παραγωγής είναι η αυξημένη παρουσία γενόσημων φαρμάκων, καθώς λήγουν διπλώματα ευρεσιτεχνίας για σημαντικά επώνυμα προϊόντα. Πρόσφατα η βιομηχανία γενόσημων φαρμάκων υπέστη σημαντική αναδιάρθρωση. Με συγχωνεύσεις και εξαγορές ολοένα και μεγαλύτερο ποσοστό της παγκόσμιας αγοράς για τα γενόσημα φάρμακα συγκεντρώθηκε στα χέρια των ηγετικών συντελεστών του τομέα. Τα γενόσημα φάρμακα παρασκευάζονται γενικά σε ασιατικές χώρες με χαμηλές αμοιβές εργασίας και ζητούν περίπου το 10% της αρχικής τιμής, μόλις λήξει η ισχύς του διπλώματος ευρεσιτεχνίας. Ως εκ τούτου, θίγονται πολλές εταιρείες και πρέπει να υποβληθούν σε περικοπές. Οι μεγάλοι ευρωπαϊκοί κατασκευαστές εστιάζονται στη διεξαγωγή των δαπανηρών κλινικών φάσεων, καθώς και στην εμπορία και τη διαδικασία έγκρισης. Οι ερευνητικές δραστηριότητες βρίσκονται σε παρακμή. 6. Πολλές μη ευρωπαϊκές χώρες σχεδιάζουν στρατηγικές για τις βιοεπιστήμες και τη βιομηχανία σε τομείς φαρμακευτικών προϊόντων, βιοτεχνολογίας και ιατρικής τεχνολογίας. Οι ευρωπαϊκές εταιρείες πρέπει να προσαρμόσουν την παραγωγή τους σε αυτή την κατάσταση. Η εταιρεία AstraZeneca (η οποία είχε τρία κέντρα Ε&Α στη Σουηδία) ακολούθησε την τάση και ενέκρινε νέα στρατηγική Ε&Α το 2010. Μεταξύ άλλων ήταν αναγκασμένη να επικεντρωθεί σε μικρότερο αριθμό ομάδων ασθενειών, να κλείσει εγκαταστάσεις (συμπεριλαμβανομένων αυτών στο Lund και στην πόλη Umeå) και να χρησιμοποιήσει σημαντικά περισσότερο εξωτερικούς πόρους μέσω εξωτερικής ανάθεσης. Σύμφωνα με τις παγκόσμιες τάσεις, η εταιρεία AstraZeneca αύξησε επίσης τις επενδύσεις στην Ε&Α στην Κίνα και στη Ρωσία (η εταιρεία AZ China είναι η μεγαλύτερη πολυεθνική φαρμακευτική εταιρεία στην αγορά συνταγογράφησης στην Κίνα· το 2011 η εταιρεία AZ ανήγγειλε επίσης το άνοιγμα κέντρου προγνωστικής επιστήμης στην Αγία Πετρούπολη). Απόδειξη του αριθμού των απολύσεων και συμμόρφωση με τα κριτήρια του άρθρου 2 στοιχείο α) 7. Η Σουηδία υπέβαλε την αίτηση αυτή με βάση τα κριτήρια παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006, που απαιτεί τουλάχιστον 500 απολύσεις σε χρονικό διάστημα τεσσάρων μηνών σε επιχείρηση κράτους μέλους, συμπεριλαμβανομένων των εργαζομένων τους οποίους απολύουν οι προμηθευτές της και οι παραγωγοί των επόμενων σταδίων του προϊόντος. 8. Στην αίτηση γίνεται λόγος για 543 απολύσεις στην AstraZeneca κατά την τετράμηνη περίοδο αναφοράς από τις 15 Ιουνίου 2011 έως τις 15 Οκτωβρίου 2011. Άλλες 444 απολύσεις (987 συνολικά) επήλθαν πριν από και μετά την περίοδο αναφοράς και σχετίζονται με την ίδια διαδικασία μαζικών απολύσεων. Όλες αυτές οι απολύσεις υπολογίστηκαν σύμφωνα με τις διατάξεις του άρθρου 2 δεύτερο εδάφιο 2 δεύτερη περίπτωση του κανονισμού (EΚ) αριθ. 1927/2006. Εξήγηση της απρόβλεπτης φύσης των εν λόγω απολύσεων 9. Οι σουηδικές αρχές ισχυρίζονται ότι, με βάση το γεγονός ότι η Σουηδία είχε ισχυρή θέση στην ιατρική έρευνα, δεν αναμένονταν οι συλλογικές απολύσεις στην εταιρεία AstraZeneca. Ενώ η επιδεινούμενη κατάσταση στον φαρμακευτικό τομέα λόγω της αυξανόμενης επικράτησης των γενόσημων φαρμάκων είχε προβλεφθεί, ο αντίκτυπος για την εταιρεία AstraZeneca ήταν εντονότερος από τον αναμενόμενο. Η εταιρεία AstraZeneca θεωρήθηκε ότι αποτελεί σταθερή εταιρεία λόγω της μακράς και επιτυχούς ιστορίας του, κυριαρχώντας στον σουηδικό επιστημονικό κλάδο παραγωγής, αφού το ένα τέταρτο των εργαζομένων στις βιοεπιστήμες απασχολείται στην εταιρεία AstraZeneca. Επιπλέον, η σουηδική κυβέρνηση για μεγάλο χρονικό διάστημα προωθούσε την εγκατάσταση ενός διεπιστημονικού κέντρου ερευνών στο Lund – την Ευρωπαϊκή Πηγή Εκλυόμενης Ακτινοβολίας – και η εταιρεία AstraZeneca αναμενόταν να διαθέσει επιπρόσθετους πόρους για την έρευνα στο Lund. Λαμβάνοντας υπόψη τις μεγάλες ιατρικές ανάγκες στον τομέα της αναπνευστικής οδού/φλεγμονής, το κλείσιμο της εγκατάστασης Ε&Α στην εν λόγω κατηγορία θεραπείας στο Lund ήταν έκπληξη. Ταυτοποίηση των επιχειρήσεων που προέβησαν σε απολύσεις και των εργαζομένων για τους οποίους ζητείται ενίσχυση 10. Η αίτηση αφορά 987 απολύσεις, από τις οποίες οι 543 πραγματοποιήθηκαν κατά τη διάρκεια, ενώ οι 444 πριν και μετά την περίοδο αναφοράς· οι εν λόγω απολυμένοι είναι επιλέξιμοι σύμφωνα με το άρθρο 3α στοιχείο β) του κανονισμού (ΕΚ) αριθ. 1927/2006. Η Σουηδία εκτιμά ότι 700 απολυμένοι εργαζόμενοι θα επιλέξουν να λάβουν βοήθεια από το ΕΤΠ. Οι υπόλοιποι εργαζόμενοι αναμένεται να βρουν εργασία με δική τους πρωτοβουλία, χωρίς να ζητήσουν βοήθεια από το ΕΤΠ. 11. Η κατανομή των εργαζομένων για τους οποίους ζητείται ενίσχυση έχει ως εξής: Κατηγορία || Αριθμός || Ποσοστό Άνδρες || 255 || 36,43 Γυναίκες || 445 || 63,57 Πολίτες της ΕΕ || 689 || 98,43 Πολίτες τρίτων χωρών || 11 || 1,57 Ηλικίας 15-24 ετών || 1 || 0,14 Ηλικίας 25-54 ετών || 536 || 76,57 Ηλικίας 55-64 ετών || 163 || 23,29 Άνω των 64 ετών || 0 || 0 12. Υπάρχουν επτά εργαζόμενοι με μακροχρόνιο πρόβλημα υγείας ή αναπηρία στο πλαίσιο της εν λόγω ομάδας. 13. Από πλευράς επαγγελματικών κατηγοριών, η κατανομή έχει ως εξής: Κατηγορία || Αριθμός || Ποσοστό 211 Φυσικοί, χημικοί και συναφή επιστημονικά επαγγέλματα || 132 || 18,86 213 Επιστήμονες στον τομέα της πληροφορικής || 29 || 4,14 Επαγγελματίες των επιστημών της ζωής || 43 || 6,14 311 Τεχνικοί φυσικής και μηχανικής επιστήμης || 84 || 12,00 343 Διοικητικά στελέχη ενδιάμεσης βαθμίδας || 14 || 2,00 411 Γραμματείς || 29 || 4,14 822 Χειριστές μηχανών παραγωγής προϊόντων από χαρτί και χαρτόνι || 51 || 7,29 Άλλες || 318 || 45,43 14. Σύμφωνα με το άρθρο 7 του κανονισμού (ΕΚ) αριθ. 1927/2006, η Σουηδία διαβεβαίωσε ότι εφαρμόστηκε πολιτική ισότητας μεταξύ γυναικών και ανδρών και ότι τηρήθηκε η αρχή της απαγόρευσης των διακρίσεων, πράγμα που θα εξακολουθήσει να γίνεται και κατά τα διάφορα στάδια της παρέμβασης του ΕΤΠ, ιδίως όσον αφορά την πρόσβαση στο εν λόγω Ταμείο. Περιγραφή της θιγόμενης περιοχής, των αρχών της και των σχετικών ενδιαφερόμενων μερών 15. Οι εν λόγω επιχειρήσεις δραστηριοποιούνται σε τέσσερις από τους 290 δήμους της Σουηδίας. Η πλειονότητα του προσωπικού απολύθηκε στο Lund στη Νότια Σουηδία, αλλά οι απολύσεις έπληξαν επίσης την πόλη Umeå στη Βόρεια Σουηδία, το Södertälje στη μητροπολιτική περιοχή και σε μικρότερο βαθμό τη Mölndal στη Δυτική Σουηδία. Η Κομητεία Skåne, όπου βρίσκεται το Lund, αποτελεί μία από τις πιο δυναμικές αγορές εργασίας στη Σουηδία. Ωστόσο, η απασχόληση στον βιομηχανικό τομέα θα παραμείνει αμετάβλητη και η προβλεπόμενη αύξηση θα προκύψει στον ιδιωτικό τομέα παροχής υπηρεσιών. Στην Κομητεία Västerbotten, όπου βρίσκεται η πόλη Umeå, η διάρθρωση των επιχειρήσεων αντιμετωπίζει πρόβλημα γενεαλογικής μετατόπισης και οι επιχειρήσεις θα χρειαστούν έμπειρο εργατικό δυναμικό. Η τοπική αγορά εργασίας στην Umeå επλήγη από το κλείσιμο αρκετών εταιρειών. Στην περιοχή της Στοκχόλμης (που βρίσκεται στην Κομητεία Södermanland), ο ιδιωτικός τομέας παροχής υπηρεσιών κατέχει δεσπόζουσα θέση. Υπάρχει υψηλή ζήτηση εξειδικευμένου εργατικού δυναμικού. Ωστόσο, το Södertälje είναι η κοινότητα που έχει το υψηλότερο ποσοστό ανεργίας στην κομητεία και διαθέτει προβληματική κοινωνικοοικονομική διάρθρωση όσον αφορά την αγορά εργασίας. Η αγορά εργασίας στο Mölndal (στην κομητεία Västergötland) εξαρτάται από την γειτνίαση με το Gothenburg, όπου η βιομηχανία είναι προσανατολισμένη στις εξαγωγές και η αυτοκινητοβιομηχανία έχει μεγάλη εθνική σημασία. Στο Mölndal, υπάρχουν πολλές άλλες εταιρείες οι οποίες εστιάζονται στα φάρμακα και στην ιατρική τεχνολογία. 16. Οι κυριότεροι ενδιαφερόμενοι φορείς είναι οι δημόσιες υπηρεσίες απασχόλησης της Σουηδίας σε όλες τις πληγείσες κοινότητες, καθώς και τα συνδικάτα (Unionen, SACO, IF Metall), οι οργανισμοί μετατροπής (Τrygghetsradet) και το Πανεπιστήμιο του Lund. Οι οργανισμοί μετατροπής ανήκουν τόσο στους εργοδότες όσο και στις συνδικαλιστικές οργανώσεις. Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό ή εθνικό επίπεδο 17. Οι σουηδικές αρχές ισχυρίζονται ότι το κλείσιμο της εγκατάστασης AstraZeneca αποτελεί βαρύ φορτίο για το Lund και επηρεάζει επίσης ολόκληρο τον φαρμακευτικό τομέα. Η εξέλιξη αυτή πιθανώς να προκαλέσει ανισορροπία της αγοράς εργασίας στην περιφέρεια. Η κατάσταση για όσους αναζητούν εργασία στον φαρμακευτικό τομέα είχε ήδη επιδεινωθεί κατά την περίοδο 2008-2010. Η ανεργία αυξήθηκε σε όλες τις πληγείσες κοινότητες από τον Ιανουάριο του 2009 έως τον Νοέμβριο 2011: στο Lund από 2 467 σε 3 025, στην Umeå από 3 725 έως 4 539, στο Södertälje από 3 100 έως 5 555 και στο Mölndal από 1 458 έως 1 663. Συντονισμένη δέσμη εξατομικευμένων υπηρεσιών προς χρηματοδότηση και κατανομή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία 18. Η Σουηδία ανέπτυξε μια δέσμη μέτρων υπέρ των απολυμένων εργαζομένων της AstraZeneca που δεν θα ήταν διαφορετικά δυνατό να εφαρμοστεί στον ίδιο βαθμό με τη υποστήριξη που διατίθεται. Δεδομένου ότι οι απολυμένοι εργαζόμενοι έχουν ως επί το πλείστον υψηλό μορφωτικό επίπεδο, δεν θα λάβουν προτεραιότητα στο πλαίσιο της τακτικής πολιτικής για την αγορά εργασίας της Σουηδίας. Η δέσμη των μέτρων που προτείνονται από τη Σουηδία για χρηματοδότηση από το ΕΤΠ είναι η εξής: - Υποστήριξη για την αναζήτηση εργασίας. Το μέτρο αυτό συνίσταται σε μεμονωμένες συναντήσεις του απολυμένου εργαζόμενου στις τοπικές δημόσιες υπηρεσίες απασχόλησης, προκειμένου να αναπτύξει ένα ατομικό σχέδιο δράσης και να υποβάλει πλήρες βιογραφικό σημείωμα. Ο εργαζόμενος μπορεί επίσης να λάβει υποστήριξη από προσωπικό επιμελητή. Εκτιμάται ότι όλοι οι δικαιούχοι εργαζόμενοι θα επιλέξουν αυτή την ενέργεια. - Επαγγελματικός προσανατολισμός. Η δραστηριότητα αυτή απευθύνεται στους αναζητούντες εργασία που επιθυμούν να αλλάξουν επάγγελμα και περιλαμβάνει κατευθυντήριες γραμμές σχετικά με τις διαθέσιμες θέσεις απασχόλησης, τα απαιτούμενα προσόντα και κατάρτιση, τα προγράμματα ασκουμένων και τις υποτροφίες κινητικότητας. Εκτιμάται ότι 300 δικαιούχοι εργαζόμενοι θα επιλέξουν αυτή την ενέργεια. - Κατάρτιση και επιμόρφωση. Το μέτρο αυτό θα παρέχει εκπαίδευση και κατάρτιση σε ατομική βάση σε νέες δεξιότητες για νέες θέσεις εργασίας. Οι θιγόμενοι εργαζόμενοι θα χρειαστεί να αλλάξουν επαγγέλματα και να επιλέξουν εκείνα που έχουν ζήτηση. Προβλέπεται η παροχή ευρέος φάσματος κατάρτισης. Η διάρκεια των μαθημάτων κατάρτισης ποικίλλει από έναν έως 24 μήνες, με μέσο όρο έξι μήνες. Εκτιμάται ότι 350 δικαιούχοι εργαζόμενοι θα επιλέξουν αυτή την επιλογή. - Ενίσχυση για αυταπασχόληση. Το μέτρο αυτό απευθύνεται σε εργαζομένους που επιθυμούν να ξεκινήσουν τη δική τους επιχείρηση. Θα λάβουν ειδική καθοδήγηση σχετικά με την εκπόνηση επιχειρηματικών σχεδίων και την υποβολή αιτήσεων για τα αναγκαία κονδύλια, ώστε να ξεκινήσει η επιχείρηση. Εκείνοι που αποφασίζουν να αρχίσουν μια επιχείρηση θα λάβουν κατάρτιση στη νομοθεσία σχετικά με τη φορολογική νομοθεσία, τη λογιστική, το εργατικό δίκαιο, την υγεία και την ασφάλεια στο χώρο εργασίας και τα περιβαλλοντικά θέματα. Εκτιμάται ότι 70 δικαιούχοι εργαζόμενοι θα επιλέξουν αυτή την επιλογή. - Επιδόματα αναζήτησης εργασίας θα προσφέρονται στους εργαζομένους που συμμετέχουν σε ενεργητικά μέτρα. Οι αποζημιώσεις υπολογίζονται με βάση «ανά ημέρα δραστηριότητας» για εξάμηνη συμμετοχή κατά μέσο όρο. Υπολογίζεται ότι οι εν λόγω αποζημιώσεις θα καταβληθούν σε 300 δικαιούχους εργαζομένους. - Επιδόματα κινητικότητας θα καλύψουν τα έξοδα και τις μετακινήσεις μεταξύ τόπου κατοικίας και τόπου εργασίας και θα χορηγηθούν επιπλέον των άλλων επιδομάτων. Υπολογίζεται ότι τα εν λόγω επιδόματα θα καταβληθούν σε 150 δικαιούχους εργαζομένους. - Μέτρα για την ενθάρρυνση ηλικιωμένων εργαζομένων. Οι δραστηριότητες αυτές θα περιλαμβάνουν τη δημιουργία πλατφόρμας ικανοτήτων για τους εργαζομένους μεγαλύτερης ηλικίας μαζί με το επαρχιακό συμβούλιο και το Πανεπιστήμιο του Lund. Τα πρόσωπα τα οποία ενδιαφέρονται να ξεκινήσουν μια επιχείρηση θα λάβουν υποστήριξη όσον αφορά την εκτεταμένη κατάρτιση και το μάρκετινγκ. Εκτιμάται ότι 100 δικαιούχοι εργαζόμενοι θα επιλέξουν αυτή την ενέργεια. 19. Οι δαπάνες για την εφαρμογή του ΕΤΠ, οι οποίες περιλαμβάνονται στην αίτηση σύμφωνα με το άρθρο 3 του κανονισμού (ΕΚ) αριθ. 1927/2006, καλύπτουν προκαταρκτικά μέτρα διαχείρισης, ενημέρωσης, δημοσιότητας και ελέγχου. Η Σουηδία σχεδιάζει την παραγωγή αφισών και άλλου πληροφοριακού υλικού και τη διοργάνωση διάσκεψης για την ενημέρωση σχετικά με τις δραστηριότητες. 20. Οι εξατομικευμένες υπηρεσίες που παρουσίασαν οι σουηδικές αρχές αποτελούν ενεργητικά μέτρα της αγοράς εργασίας, τα οποία εντάσσονται στο πλαίσιο των επιλέξιμων δράσεων που ορίζονται στο άρθρο 3 του κανονισμού (ΕΚ) αριθ. 1927/2006. Οι σουηδικές αρχές εκτιμούν ότι το συνολικό κόστος αυτών των υπηρεσιών ανέρχεται σε 6 396 600 ευρώ και ότι οι δαπάνες για τη χρήση του ΕΤΠ ανέρχονται σε 258 560 ευρώ (3,9 % του συνολικού ποσού). Η συνολική συνεισφορά που ζητήθηκε από το EΤΠ είναι 4 325 854 (65 % του συνολικού κόστους) . Ενέργειες || Εκτιμώμενος αριθμός εργαζομένων για τους οποίους ζητείται ενίσχυση || Εκτιμώμενο κόστος ανά εργαζόμενο για τον οποίο ζητείται ενίσχυση (σε ευρώ) || Συνολικό κόστος (ΕΤΠ και εθνική συγχρηματοδότηση) (σε ευρώ) Εξατομικευμένες υπηρεσίες (άρθρο 3 παράγραφος 1 του κανονισμού (EΚ) αριθ. 1927/2006) Υποστήριξη για την αναζήτηση εργασίας || 700 || 81 || 56 700 Επαγγελματικός προσανατολισμός || 300 || 540 || 162 000 Κατάρτιση και επιμόρφωση || 350 || 9 000 || 3 150 000 Ενίσχυση για αυτoαπασχόληση || 70 || 7 170 || 501 900 Επιδόματα αναζήτησης εργασίας || 300 || 7 170 || 2 151 000 Επιδόματα κινητικότητας || 150 || 500 || 75 000 Μέτρα για την ενθάρρυνση ηλικιωμένων εργαζομένων || 100 || 3 000 || 300 000 Υποσύνολο εξατομικευμένων υπηρεσιών || || 6 396 600 Δαπάνες για τη χρήση του ΕΤΠ (τρίτο εδάφιο του άρθρου 3 του κανονισμού (ΕΚ) αριθ. 1927/2006) Προπαρασκευαστικές δραστηριότητες || || 91 803 Διαχείριση || || 91 190 Ενημέρωση και δημοσιότητα || || 50 000 Δραστηριότητες ελέγχου || || 25 567 Υποσύνολο δαπανών για τη χρήση του ΕΤΠ || || 258 560 Σύνολο εκτιμώμενου κόστους || || 6 655 160 Συνεισφορά ΕΤΠ (65 % των συνολικών δαπανών) || || 4 325 854 21. Η Σουηδία επιβεβαιώνει ότι τα προαναφερόμενα μέτρα είναι συμπληρωματικά με τις ενέργειες που χρηματοδοτούνται από τα διαρθρωτικά ταμεία και ότι έχουν ληφθεί μέτρα για την αποφυγή διπλής χρηματοδότησης. Ημερομηνία(-ες) κατά την(τις) οποία(-ες) άρχισε ή προβλέπεται να αρχίσει η παροχή εξατομικευμένων υπηρεσιών στους πληττόμενους εργαζομένους 22. Η Σουηδία άρχισε την παροχή εξατομικευμένων υπηρεσιών προς τους πληττόμενους εργαζομένους που περιλαμβάνονται στη συντονισμένη δέσμη μέτρων για την οποία ζητείται συγχρηματοδότηση από το ΕΤΠ την 26η Οκτωβρίου 2010. Συνεπώς, η ημερομηνία αυτή αποτελεί την αφετηρία της περιόδου επιλεξιμότητας για κάθε βοήθεια που θα μπορούσε να χορηγηθεί από το EΤΠ. Διαδικασίες διαβούλευσης με τους κοινωνικούς εταίρους 23. Η σουηδική δημόσια υπηρεσία απασχόλησης (ΔΥΑ) κατέχει τις πληροφορίες για τις προβλεπόμενες απολύσεις, συνεπώς, διατηρούνται συνεχείς επαφές με τον εργοδότη, τις συνδικαλιστικές οργανώσεις και τα άλλα ενδιαφερόμενα μέρη. Η οργάνωση Invest in Skåne (Επενδύστε στο Skåne) άρχισε την εφαρμογή, ενώ συνέβαλε και στην προετοιμασία του σχεδίου. Η ΔΥΑ στο Lund είχε τακτικές επαφές με το επιχειρηματικό δίκτυο στην AtraZeneca. Οι τρεις κυριότερες συνδικαλιστικές οργανώσεις συμμετείχαν στις συζητήσεις σχετικά με την αίτηση. Η οργάνωση TRR για την εταιρική διαχείριση και οι συνδικαλιστικές οργανώσεις θα συμμετάσχουν στη συντονιστική ομάδα. 24. Οι σουηδικές αρχές επιβεβαίωσαν ότι πληρούνται οι απαιτήσεις που καθορίζονται στην εθνική νομοθεσία και στη νομοθεσία της ΕΕ όσον αφορά τις συλλογικές απολύσεις. Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας 25. Όσον αφορά τα κριτήρια που προβλέπονται στο άρθρο 6 του κανονισμού (ΕΚ) αριθ. 1927/2006, οι σουηδικές αρχές στην αίτησή τους: · διαβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων· · απέδειξαν ότι οι ενέργειες παρέχουν στήριξη σε μεμονωμένους εργαζομένους και δεν πρόκειται να χρησιμοποιηθούν για την αναδιάρθρωση εταιρειών ή τομέων· · επιβεβαίωσαν ότι οι επιλέξιμες ενέργειες που αναφέρονται ανωτέρω δεν επιχορηγούνται από άλλα χρηματοδοτικά μέσα της Ένωσης. Συστήματα διαχείρισης και ελέγχου 26. Η Σουηδία έχει κοινοποιήσει στην Επιτροπή ότι τη χρηματοδοτική συνεισφορά θα διαχειρίζεται η σουηδική δημόσια υπηρεσία απασχόλησης (ΔΥΑ), η οποία ορίζεται ως η αρχή διαχείρισης και πληρωμής. Οι λογαριασμοί του σχεδίου θα εξεταστούν από τη διοικητική μονάδα εσωτερικού λογιστικού ελέγχου που είναι ξεχωριστός φορέας που υπάγεται στο Συμβούλιο των ΔΥΑ. Χρηματοδότηση 27. Με βάση την αίτηση της Σουηδίας, η προτεινόμενη συνεισφορά του ΕΤΠ στη συντονισμένη δέσμη εξατομικευμένων υπηρεσιών (καθώς και στη δαπάνη για τη χρήση του ΕΤΠ) ανέρχεται σε 4 325 854 ευρώ, ποσό που αντιπροσωπεύει το 65 % του συνολικού κόστους. Η χρηματοδοτική βοήθεια που προτείνει η Επιτροπή στο πλαίσιο του Ταμείου βασίζεται στις πληροφορίες που έδωσε η Σουηδία. 28. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ, που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την ανακατανομή πιστώσεων, η Επιτροπή προτείνει την κινητοποίηση του ΕΤΠ για το σύνολο του προαναφερόμενου ποσού, το οποίο θα διατεθεί στο πλαίσιο του τομέα 1α του δημοσιονομικού πλαισίου. 29. Μετά τη διάθεση του προτεινόμενου ποσού χρηματοδοτικής συνεισφοράς θα παραμείνει διαθέσιμο για χρηματοδότηση κατά τη διάρκεια των τελευταίων τεσσάρων μηνών του έτους ποσοστό μεγαλύτερο από το 25 % του μέγιστου ετήσιου ποσού του ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006. 30. Με την υποβολή της παρούσας πρότασης κινητοποίησης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή σχετικά με τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη. 31. Η Επιτροπή υποβάλλει χωριστά αίτηση μεταφοράς για να εγγραφούν στον προϋπολογισμό του 2012 ειδικές πιστώσεις ανάληψης υποχρεώσεων, όπως απαιτείται από το σημείο 28 της διοργανικής συμφωνίας της 17ης Μαΐου 2006. Πηγή των πιστώσεων πληρωμών 32. Οι πιστώσεις από τη γραμμή του προϋπολογισμού του ΕΤΠ θα χρησιμοποιηθούν για την κάλυψη του ποσού των 4 325 854 ευρώ που απαιτούνται για την παρούσα αίτηση. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2011/015 SE/AstraZeneca από τη Σουηδία) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη διοργανική συμφωνία, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη χρηστή δημοσιονομική διαχείριση[6], και ιδίως το σημείο 28, Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[7], και ιδίως το άρθρο 12 παράγραφος 3, Έχοντας υπόψη την πρόταση της Ευρωπαϊκής Επιτροπής[8], Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται ως αποτέλεσμα των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης και να τους βοηθήσει να επανενταχθούν στην αγορά εργασίας. (2) Για τις αιτήσεις που υποβάλλονται από την 1η Μαΐου 2009 έως την 30ή Δεκεμβρίου 2011 το πεδίο εφαρμογής του ΕΤΠ διευρύνθηκε, ώστε να περιλαμβάνει και την υποστήριξη απολυθέντων εργαζομένων, των οποίων η απόλυση ήταν άμεση συνέπεια της παγκόσμιας χρηματοπιστωτικής και οικονομικής κρίσης. (3) Η διοργανική συμφωνία, της 17ης Μαΐου 2006, επιτρέπει την κινητοποίηση του ΕΤΠ έως το ποσό των 500 εκατομμυρίων ευρώ ετησίως. (4) Στις 23 Δεκεμβρίου 2011 η Σουηδία υπέβαλε αίτηση για την κινητοποίηση του ΕΤΠ, όσον αφορά τις απολύσεις στην επιχείρηση AstraZeneca, και την συμπλήρωσε με πρόσθετες πληροφορίες έως τις 16 Απριλίου 2012. Η αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών, όπως ορίζονται στο άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 4 325 854 ευρώ. (5) Επομένως, πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλε η Σουηδία, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2012, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή του ποσού 4 325 854 ευρώ σε πιστώσεις ανάληψης υποχρεώσεων και σε πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ C 139 της 14.6.2006, σ. 1. [2] ΕΕ L 406 της 30.12.2006, σ. 1. [3] Σύμφωνα με το άρθρο 3 τρίτο εδάφιο του κανονισμού (ΕΚ) αριθ. 1927/2006. [4] 2011 Πρόβλεψη παγκόσμιας χρηματοδότησης της Ε&Α, www.rdmag.com [5] "Dynamics in the Pharma and Biotech Industry", Frost & Sullivan, 2010, www.frost.com [6] ΕΕ C 139 της 14.6.2006, σ. 1. [7] ΕΕ L 406 της 30.12.2006, σ. 1. [8] ΕΕ C […] της […], σ. […].